
ДО 
ОБЩИНСКИ СЪВЕТ 
ГР. БУРГАС	
 ДОКЛАДНА ЗАПИСКА
ОТ ДИМИТЪР НИКОЛОВ - КМЕТ НА ОБЩИНА БУРГАС
ОТНОСНО: Приемане на Наредба за изменение и допълнение Наредбата за условията и реда за платено и безплатно паркиране на моторни превозни средства на територията на Община Бургас, определена като зона
 

УВАЖАЕМИ ОБЩИНСКИ СЪВЕТНИЦИ,
С решение на Общински съвет- Бургас по т. 3, Протокол № 27/ 24. 09. 2013 г. е приета Наредба за условията и реда за платено и безплатно паркиране на моторни превозни средства на територията на Община Бургас, определена като зона. 
Увеличеният брой на автомобили на територията на гр. Бургас и засиления трафик през летния сезон в зоната, граничеща с Приморски парк налага да се предприемат мерки по ограничаване на случаите на неправомерно паркиране около блоковите пространства. 
В последните години Приморски парк на гр. Бургас се превърна в желано и атрактивно място, както за жителите, така и за гостите на града. Посещенията в тази част на гр.Бурагс се увеличиха с предлаганите атракции и организираните мероприятия в експозиционен център Флора, плувния басейн и Летен театър.
Освен това, разположението на парка, в близост до жилищна зона, през летния сезон, значително затруднява, а от м. Май до м. Октомври прави невъзможно паркирането на автомобили на живущите в цялата територия около парка.
 Това води и до неправилно паркиране, което до голяма степен ограничава и затруднява движението по основната артерия ул. „24-ти черноморски пехотен полк“ и по улиците в междублоковите пространства, което налага да се предприемат мерки по създаване на правила за платено паркиране в зоната на струпване на увеличен брой посетители,  идващи с автомобилите си в тази част на града през активния летен сезон. 
За въвеждане на тези правила е взето предвид желанието на гражданите, изразено в множество заявления, подадени в ОП „Транспорт“, на електронната поща, с приложени списъци с подписи на живеещи там. Предлага се цялата територия да се обособи като зона за платено паркиране.
Предвид наличието на множество заведения за хранене в района, както и провеждащите се културни мероприятия и концерти с по – късни начални часове на провеждане е целесъобразно работното време на новообособената зона „Зелена зона“ за платено паркиране да бъде в часовете от 11:00 до 20:00 часа.
Целта, с която се предлага промяната е да се установи траен ред за паркиране и нормално движение на всички превозни средства в района.  Да оптимизира трафика и да гарантира безопасното движение не само на автомобили, но и на пешеходци и колоездачи. Да посрещне нуждите и да откликне на необходимостта от контрол при паркирането на постоянно нарастващия брой автомобили в района и особено в рамките на летния сезон. Да се използват оптимално възможностите на уличната мрежа за обособяването на паркоместа, предвид градоустройствените особености, като успоредно с това бъдат съобразени с новата организация на движението, проекта за Интегриран градски транспорт, системата от велоалеи и действащите подробни устройствени планове.
За прилагане на новата уредба ще бъдат заделени средства в бюджета на общината за ОП „Транспорт“, в размер на около 125 000 лева.
 Очакванията от прилагането на настоящите изменения и допълнения на Наредбата за условията и реда за платено и безплатно паркиране на моторни превозни средства на територията на Община Бургас са свързани с възможността на Община Бургас да облекчи трафика в упоменатите участъци от пътната мрежа на град Бургас, да осъществява контрол върху режима на паркиране.  
Настоящите изменения и допълнения на Наредбата за условията и реда за платено и безплатно паркиране на моторни превозни средства на територията на Община Бургас, определена като зона, са в съответствие с европейското  законодателство – Европейската харта за местно самоуправление. 
В съотвествие с разпоредбата на чл.26 от Закона за нормативните актове, проектът на наредба е оповестен на интернет страницата на Община Бургас и портала за обществени консултации. В предоставения срок е постъпило предложение от ОП „Транспорт“ с предложение за изменение на чл. 7 от проекта на Наредбата, което е отразено в представения проект.
Предвид изложеното, на основание с чл. 99 от Закона за движение по пътищата и чл. 21, ал. 1, т.8 и т.23 връзка с ал. 2 от Закона за местното самоуправление и местната администрация и чл. 10, ал. 2 и чл. 11, ал. 3 от Закона за нормативните актове, предлагам Общински съвет – Бургас да приеме следното: 
РЕШЕНИЕ:
I. Приема Наредба за изменение и допълнение на Наредбата за условията и реда за платено и безплатно паркиране на моторни превозни средства на територията на Община Бургас, определена като зона, приета с Решение на Общински съвет – гр. Бургас, с Протокол № 27/24.09.2013г., последно изменена с протокол № 28/27.06.2017 г., както следва:

§1. Изменя заглавието на наредбата, като същото придобива следното съдържание:  
		„Наредба за условията и реда за платено и безплатно паркиране на моторни превозни средства в определени зони на територията на Община Бургас“ 
§ 2.  В чл. 1 изразът: „ зоната, определена“ се заменя с израза: „зоните, определени";
§3. В чл.2, ал.1 и ал.2, думата „зоната“ се заменя с думата: „зоните“;
§4.  Разпоредбата на чл. 3,  се изменя и допълва, като придобива следното  съдържание:
	„Чл. 3. (1) Общинският съвет определя зони за платено и безплатно паркиране на МПС, с допустима максимална маса до 2.5 т. и на автобуси до 12 пътнически места, в определени дни на седмицата, часове на денонощието, на райони, пътища и части от пътища, публична общинска собственост, с граници съгласно Приложение 1 „Синя зона“ и Приложение 2 „Зелена зона“. 
	(2) Такса за паркиране, в определената в Приложение 1 „Синя зона“, се заплаща в работни дни и обхваща часовете от 09:00 до 19:00 часа. 
	(3) Такса за паркиране, в определената в Приложение 2 „Зелена зона“ се заплаща в дните от понеделник до събота, включително, с изключение на официални празници и обхваща часовете от 11:00 до 20:00 часа, от 1 май до 30 септември.“
   	§5. В чл.4 думата „Зоната“ в началото на разпоредбата се заменя с думата: „Зона“;
	§6. В чл. 5, ал.2 думата „зоната“ се заменя с израза: „съответната зона“;
	§7. В чл.6, ал.2 думата „зоната“ се заменя с израза: „съответната зона“;
§8. Чл. 7. се изменя и придобива следното съдържание: „В границите на “Синя зона“ се допуска платено паркиране „Служебен абонамент“ в работни дни, в часовете от 08:00 до 19:00 часа. В границите на „Зелена зона“ се допуска платено паркиране „Служебен абонамент“ в работни дни и събота, в часовете от 09:00 до 20:00 часа. Местата за „Служебен абонамент”, за зоните се определят от общинския съвет с одобряване на схемата“.
§9. В Раздел IV навсякъде думата „зоната“ се заменя с думата: „зона“;
§10. В Раздел V се отменя разпоредбата нa чл.21 и навсякъде думата „зоната“ се заменя с думата: „зоните“;
§11. Прави следните изменения и допълнения в допълнителните разпоредби: 
1. В т.1 изразът: „чл.2, ал.1“ се заменя с израза: „Приложение 1 и Приложение 2.“;
2.  В т.2 изразът: „в зоната и описани подробно в приложение към чл.14, ал.1, (Приложение 1).“ се заменя с израза: „в границите на зоните, описани в Приложение 1 и Приложение 2.“;
§ 12. Допълва наименованието на Приложение 1 с израза: „Синя зона“
Създава Приложение 2 „Зелена зона“, със следното съдържание: 
„Приложение 2 „Зелена зона“
 Подзона – „Зелена – 1“
С граници: от ул. „24-ти черноморски пехотен полк“ до ул. „Велико Търново“;
Зоната заключена между ул. „Георги Баев“, ул. „Поморие“, ул. „Велико Търново“, ул. „24-ти черноморски пехотен полк“ и ул. „Адам Мицкевич“;
Подзона „Зелена - 2“ 
	С граници: 1. ул. „24-ти черноморски пехотен полк“ от ул. „Велико Търново“, до ул. „Поморийска“;
	2. ул. „Поморийска“;
	3. паркинг „Северен плаж““
ЗАКЛЮЧИТЕЛНА РАЗПОРЕДБА 
към Наредбата за изменение и допълнение на Наредбата за условията и реда за платено и безплатно паркиране на моторни превозни средства на територията на Община Бургас, определена като зона, приета с Решение на Общински съвет – гр. Бургас,  с Протокол №27/24.09.2013г., последно изменена с протокол № 28/27.06.2017 г.
§13. Настоящата наредба влиза в сила от 01.01.2018 година.
Приложение: 1. Схеми за въвеждане в експлоатация на паркоместа за „Зелена зона“, в гр. Бургас, като нова зона за платено паркиране. 2. Справка по реда на чл. 26, ал.5 ЗНА 3. Извлечения от портала за обществени консултации и от сайта на Община Бургас. 4. Списъци на живеещи в обсега на зоната предложена за въвеждане, като платена за включване на района в режим на платено паркиране. 



ДИМИТЪР НИКОЛОВ
Кмет на Община Бургас

